Құрметті ата-аналар!

Еліміздегі карантинге байланысты 4-ші тоқсандағы оқу үрдісі 6 сәуірден бастап қашықтықтан оқытуға көшуде.Бұл баршамыз үшін жаңа форматта оқыту. Қашықтықтан оқыту- бұл бүгінгі жағдайдағы жалғыз тәсіл. Сондықтан каникул бойы мұғалімдер қашықтықтан оқыту технологияларымен танысып, ізденіп, өз біліктіліктерін көтеруде.

Қашықтықтан оқыту үшін оқушы компьютерлік техникамен (компьютер, планшет, смартфон) жабдықталып, интернет желісіне тіркелген болуы керек.

Сіздер де өз тараптарыңыздан қашықтықтан оқыту үшін балаларыңызға қажетті барлық жағдайды жасайсыздар деп сенемін.Мектеп те өз тарапынан көмек ұйымдастырып, сіздерге қолдау жасайды.

Әрине, қиыншылықтар болады. Оларды сабыр сақтай отырып, түсінушілік танытып, мектеппен бірге шешу шақырамын.

Әрбір пән бойынша 1,2,3 тоқсан бойы негізгі материалдар игеріліп бітті. 4-ші тоқсанда өтілмеген аздаған тақырыптар ғана қалды. Көпшілік уақыт қайталау мен пысықтауға арналады.

Қашықтықтан оқыту цифрлық ресурстар арқылы жүзеге асырылады.

**Бірінші. Теледидар арқылы сабақ.** Бұл жаңа формат. «Балапан» телеарнасы арқылы негізгі пәндер бойынша 1-11 сыныптарға арналған 10 минуттық сабақтар дайындалып, көрсетіледі. Ол сабақтар мемлекеттік стандарт талаптарына, оқу бағдарламаларына сәйкес құрылған. Бұл сабақтардың кестесі дайын. Оны сіздер сынып жетекшілеріңізден немесе лицей сайтынан ала аласыздар. Теледидар арқылы берілетін сабақта жаңа материалды түсіндіру, оны бекітуге арналған 2-3 сұрақ, оқу тапсырмалары, қосымша сандық ресурстар, материалды өз бетінше оқып, толықтыру мақсатында қосымша ресурстарға сілтемелер қарастырылған.

**Екінші.** Сабақтар арнайы интернет-платформалар арқылы дайындалып, көрсетіледі. Бүгінде еліміздегі көптеген интернет сервистер мен платформалар өздерінің қызметін тегін ұсынуда. Біздің лицей аталған платформалардың ішінен Daryn.online.kz платформасын таңдап, мұғалімдер түгел тіркеліп бітіп, оқушылар тіркелулерін аяқтап қалды. Бұл платформаның жұмысы туралы сіздер сынып жетекшілерінен толық ақпаратты алып отырсыздар.

Сонымен қатар, барлық пән мұғалімдері мен оқушылар ZOOM платформасына тіркеліп, онлайн кездесулер мен сабақтарын жүргізеді. Пән мұғалімдері оқушылармен арнайы сабақ кестесі бойынша өздерінің видеосабақтарын да ұсынады, қажет болған жағдайда консультациялық жұмыс та жүргізеді.

Сондай ақ, мектеп психологы, сынып жетекшілері тарапынан да тәрбиелік жұмыстар жоспарланып отыр. Олимпиадаға, ғылыми жобалар жазуға дайындық жұмыстары да қарастырылуда.

Сонымен қатар, дене шынықтыру, музыка, технология мұғалімдері мен факультативтер, үйірмелер жетекшілері тарапынан да оқушыларға тапсырмалар беріледі.

Құрметті ата-аналар!

Қандай қиыншылық болмасын, оқушылардың білім алу үрдісі тоқтамауы керек. Осының бәрі оқушыларды жан-жақты дамытуды тоқтатпай, уақыттарын пайдалу өткізу мақсатында ұйымдастырылып жатыр.

Қашықтықтан білім беру кезінде сіздердің көмектеріңіз өте маңызды.

Балаларыңызға барынша жағдай жасап, сабақтарын уақытымен бақылап, көмек көрсетуге мүмкіншілік тауып отырғандарыңыз қажет. Әсіресе белгіленген уақытта балаларыңыздың сабаққа қосылып, қатысуын бақылау өте маңызды. Бұл уақытша қиыншылық. Олай болса, мұғалімдермен бірлесе отырып, балаларыңыздың білім алуының жалғасуына барынша атсалысыңыздар! Әсіресе мектеп бітіретін 9,11 сынып оқушыларының ата-аналарынан ерекше назар күтеміз.

Құрметті ата-аналар!

         Сынып жетекшілер сіздермен және оқушылармен үнемі байланыста болады. Кешкі сағат 18.00-ден 20.00-ге дейін сынып жетекшілері күнделікті оқу-тәрбие үрдісінің жүргізілу жағдайы бойынша сіздермен хабарласып, қорытындылап отыратын боласыздар.

Бұл қашықтықтан оқытуды жүзеге асыруда өте маңызды шара.

Оқу –тәрбие мәселелері бойынша туындаған  сұрақтарыңыз болса сынып жетекшілеріне, директор орынбасарларына және тікелей маған хабарласуларыңызды сұраймын. Менің ұялы телефоным-8 705 250 60 25.

       Құрметті ата-аналар, бірлесе көтерген жүк жеңіл демекші, баршамыз бірлесе отырып, осы қиындықты абыроймен еңсере аламыз деп ойлаймын. Осы қиын кезеңде сақтық шараларды мүлтіксіз орындап, барлық отбасы мүшелеріңіздің аман-сау болуына тілектеспін.

**Біз сіздермен біргеміз!!!**